ΓΡΑΠΤΗ ΕΡΩΤΗΣΗ E-3469/98

υποβολή: Ian White (PSE) προς την Επιτροπή

(25 Νοεμβρίου 1998)

Θέμα: Εφαρμογή της Συμφωνίας του Κάρντιφ για την Ολοκλήρωση

Μπορεί η Επιτροπή να αναφέρει:

1. τον αριθμό των αξιολογήσεων για τις επιπτώσεις στο περιβάλλον που έχουν συνταχθεί προκειμένου να συνοδεύσουν τις προτάσεις νέας πολιτικής που κατατίθενται σε κάθε σύνοδο του Συμβουλίου μετά την υπογραφή της Συμφωνίας του Κάρντιφ;

2. ποιοι μηχανισμοί παρακολούθησης έχουν καταρτιστεί στο πλαίσιο της Επιτροπής προκειμένου να διασφαλιστεί ότι οι νέες προτάσεις που θα κατατεθούν σε σύνοδο του Συμβουλίου θα συνοδεύονται από αξιολόγηση των επιπτώσεων στο περιβάλλον;

3. πρόκειται άραγε η Επιτροπή να παρεμποδίσει κατά τη συνεδρίαση του Συμβουλίου την εξέταση προτάσεων οι οποίες δεν συνοδεύονται από αξιολόγηση των επιπτώσεων στο περιβάλλον (όπως ζητείται σύμφωνα με τη Συμφωνία του Κάρντιφ);

4. βάσει ποιών κριτηρίων έχει αποφασίσει η Επιτροπή ότι η αξιολόγηση των επιπτώσεων στο περιβάλλον πρέπει να εκπονείται σύμφωνα με τη Συμφωνία του Κάρντιφ;

Απάντηση της κας Bjerregaard εξ ονόματος της Επιτροπής

(8 Φεβρουαρίου 1999)

Το Αξιότιμο Μέλος του Κοινοβουλίου αναφέρεται στην "Συμφωνία του Cardiff" στο πλαίσιο της ενσωμάτωσης της περιβαλλοντικής συνιστώσας στις άλλες πολιτικές. Ενώ δεν υπεγράφη επίσημη συμφωνία στο Cardiff, συνήχθησαν σημαντικά συμπεράσματα του Ευρωπαϊκού Συμβουλίου βάσει του εγγράφου "Συνεργασία για την ενσωμάτωση" που υπεβλήθη από την Επιτροπή(1). Στα συμπεράσματα αυτά, το Ευρωπαϊκό Συμβούλιο στήριξε την άποψη ότι οι κύριες προτάσεις νέων πολιτικών πρέπει να συνοδεύονται, κατά περίπτωση, από περιβαλλοντική μελέτη.

Η έννοια μιας τέτοιας μελέτης είχε ήδη υιοθετηθεί από την Επιτροπή στην εσωτερική απόφασή της περί ενσωματώσεως, του Ιουλίου του 1997, που απετέλεσε ορόσημο στις προσπάθειες της Επιτροπής για την ενσωμάτωση της περιβαλλοντικής διάστασης. Τα μέτρα αυτά επικεντρώνονται στην ανάγκη να εξασφαλιστεί ότι οι περιβαλλοντικές πτυχές εξετάζονται το ενωρίτερο δυνατόν στη διαδικασία λήψεως αποφάσεων, ενίοτε δε έτη ολόκληρα προτού υποβληθεί πρόταση της Επιτροπής. Ως εκ τούτου, μια κατεύθυνση δράσεως είναι η κατάρτιση προοπτικών δηλώσεων τομεακής πολιτικής για την ενσωμάτωση. Η Επιτροπή έχει ήδη αντιμετωπίσει το ζήτημα των διεπαφών πολιτικής μεταξύ του περιβάλλοντος και άλλων τομέων, σε ανακοινώσεις σχετικές με το εμπόριο, τις μεταφορές και τη συνοχή. Οι ανακοινώσεις αυτές μπορούν να αποτελέσουν μια σημαντική βάση για την ανάπτυξη των δηλώσεων τομεακής πολιτικής στα εν λόγω πεδία.

Μεταξύ των μέτρων του 1997 περιλαμβάνεται επίσης και απαίτηση διερεύνησης των πρωτοβουλιών που ενδέχεται να έχουν σημαντικές περιβαλλοντικές επιπτώσεις και ως εκ τούτου υπόκεινται σε πρώτη εκτίμηση. Ανάλογα με την περίπτωση, καθορίζονται βασικές νομοθετικές προτάσεις μέσω συστήματος "πράσινου αστέρος", με την έννοια ότι αυτές απαιτούν περιβαλλοντική εκτίμηση που πρέπει να αποτελεί αναπόσπαστο μέρος της πρότασης που υποβάλλεται για τη λήψη σχετικής απόφασης. Η Επιτροπή αναγνωρίζει ότι το σύστημα αυτό αποδείχθηκε πολύ δυσκολότερο να εφαρμοστεί στην πράξη απ' ό,τι προβλεπόταν.

Ωστόσο, σε πολλές περιπτώσεις η περιβαλλοντική διάσταση λαμβάνεται πλήρως υπόψη, μολονότι η ακριβής παρουσίαση ενδέχεται να ποικίλλει από περίπτωση σε περίπτωση. Λόγου χάριν, ήταν σημαντική η περιβαλλοντική συνιστώσα σε σημαντικές προτάσεις του 1976 και 1998 όπως η Agenda 2000(2), όπου τα περιβαλλοντικά ζητήματα ενσωματώνονται στις ίδιες τις προτάσεις και η σχετική διεπαφή εξηγείται στο "επεξηγηματικό υπόμνημα" των κρίσιμων αυτών προτάσεων.

Προκειμένου να επιτευχθεί μια αποτελεσματικότερη λειτουργία του συστήματος, η Επιτροπή αναθεωρεί τις εσωτερικές διαδικασίες της, ούτως ώστε να δοθεί μεγαλύτερη προσοχή στα εξής:

- περισσότερο έγκαιρος διάλογος πολιτικής μεταξύ των υπηρεσιών, ούτως ώστε να καθοριστούν οι τομείς των περιβαλλοντικών διεπαφών,

- συστηματική χρήση και περαιτέρω ανάπτυξη του ελέγχου που περιλαμβάνεται στο εσωτερικό εγχειρίδιο διαδικασιών της Επιτροπής, ούτως ώστε να προωθηθεί ο καθορισμός των πεδίων περιβαλλοντικού ενδιαφέροντος και τα κριτήρια αξιολόγησης,

- περαιτέρω ανάπτυξη της εκπαίδευσης του προσωπικού στις υπηρεσίες διαμόρφωσης των πολιτικών, σε σχέση με τις περιβαλλοντικές εκτιμήσεις,

- συστηματική παρακολούθηση και έλεγχος, τόσο εκ μέρους της γενικής γραμματείας, όσο και της υπηρεσίας περιβάλλοντος,

- σημαντικότερη συμμετοχή προσωπικού από την υπηρεσία περιβάλλοντος στα ζητήματα ενσωμάτωσης.

Η επανεξέταση αυτή αναμένεται να ολοκληρωθεί περί τα τέλη του έτους, προκειμένου να εξασφαλιστεί μια ουσιαστικότερη και συστηματικότερη προσέγγιση στην εφαρμογή του προγράμματος εργασίας του 1999. Η Επιτροπή θα υποβάλει έκθεση για την πρόοδο όσον αφορά τα μέτρα εσωτερικής ενσωμάτωσης, όταν υποβάλει έκθεση για την πρόοδο της συνολικής διαδικασίας ενσωμάτωσης.

(1) COM(98)333 τελικό.

(2) COM(97)2000 τελικό.